b'\n_START_ARTICLE_\nNikomedija\n_START_PARAGRAPH_\nNikomedija (gr\xc5\xa1ko: \xce\x9d\xce\xb9\xce\xba\xce\xbf\xce\xbc\xce\xae\xce\xb4\xce\xb5\xce\xb9\xce\xb1, dana\xc5\xa1nji \xc4\xb0zmit) je mesto v severozahodni Mali Aziji na skrajnem koncu zaliva Astacus (\xc4\xb0zmit) v Propontu (Marmarsko morje). Mesto je ustanovil Nikomed I. Bitinijski leta 264 pr. n. \xc5\xa1t.\n_START_SECTION_\nZgodovina\n_START_PARAGRAPH_\nV zgodnji antiki se je mesto imenovalo Astacus ali Olbia. Ustanovljeno je bilo leta 712 pr. n. \xc5\xa1t. in kasneje poru\xc5\xa1eno. Kralj Nikomed I. Bitinijski je leta 264 pr. n. \xc5\xa1t. mesto ponovno zgradil in ga po sebi imenoval Nikomedija. Mesto je kmalu postalo eno najpomembnej\xc5\xa1ih mest v severozahodni Mali Aziji._NEWLINE_V Rimskem cesarstvu je bila Nikomedija glavno mesto province Bitinije, med vladanjem cesarja Dioklecijana (284-305) pa je leta 286 postala celo vzhodna prestolnica Rimskega cesarstva. Prestolnica je ostala vse do leta 324, ko je Konstantin I. Veliki v bitki pri Krizopolisu (dana\xc5\xa1nji \xc3\x9csk\xc3\xbcdar na maloazijski obali Bosporja nasproti Istambula) premagal rimskega so-cesarja Licinija. Nikomedija je bila naslednjih \xc5\xa1est let za\xc4\x8dasna Konstantinova prestolnica, dokler ni leta 330 za Novi Rim razglasil bli\xc5\xbenji Bizanc in ga kmalu zatem preimenoval v Konstantinopel. Nikomedija je tudi po ustanovitvi Konstantinopla ostala stekali\xc5\xa1\xc4\x8de trgovskih poti iz Azije in je zato ohranila svojo pomembnost. Cesar Konstantin je umrl leta 337 v svoji cesarski vili v bli\xc5\xbeini Nikomedije._NEWLINE_24. avgusta 358 je mesto poru\xc5\xa1il mo\xc4\x8dan potres. Potresu je sledil po\xc5\xbear, ki je do konca uni\xc4\x8dil vse, kar je po potresu ostalo. Nikomedijo so kasneje obnovili, vendar v manj\xc5\xa1em obsegu. V 6. stoletju so med vladanjem cesarja Justinjana (527\xe2\x80\x93565) v mestu zgradili nekaj lepih pala\xc4\x8d._NEWLINE_Nikomedija je bila bizantinsko mesto do leta 1337, ko so jo osvojili Turki.'